Lakaat a ra e anv en arme e 1793 dindan ar jeneral Canclaux ha war a seblant e kemer perzh e mougerezh an emsavadeg a-du gant ar roue e Bro-Leon. E diwezh ar bloaz e wel reuz ar Sponterezh e Naoned. Saveteiñ a ra eno Sofi goant a deuio da vezañ e vaouez. Doñjeret gant doareoù ober Carrier e choulenn bezañ kaset da arme an Norzh dindan renerezh Moreau zo o paouez bezañ anvet jeneral. Dont a ra da vezañ e eiler. Da-geñver un dreverzh e ra anaoudegezh gant danvez e dad-kaer, an aotrou B..., ofiser en arme Conde. E 1795 ez eo dimezet hag e kemer perzh e dizoloadenn kentañ treitouriezh Pichegru. Goude peoch Campo-Formio e 1797 e kuita an arme hag ez a dan Naoned davet e vuiañ-karet hag e eured ganti nebeut amzer goude.  En em soñjal a ra neuze diwar deroù an Dispach hag arme ar Sans-culottes, war an avanturioù e Bro-Alamagn da vare ar chentañ kengevredad. Daou vugel en deus neuze gant e vaouez. Adalek deroù galloud Napoleone Buonaparte e rakwel ar gwalleurioù da zont.